Коми Республикаса Юралысь В.Гайзер ошкис вреднöй да öпаснöй производствоса уджалысьясöс наркозависимосьтысь быть тестируйтöм вылö вöзйöм

«Кыдз сöмын вреднöй да öпаснöй производствоса уджалысьясöс – шахтёръясöс, лётчикъясöс, машинистъясöс да мукöдöс быть тестируйтан нормасö вынсьöдасны оланпас серти – уна лёктор вермасны не лоны. Буретш татшöм производствояс вылын аварияяс вöсна, кыдзи векджык овлö, лоö медся уна ускöттьöыс», – пасйис В.Гайзер Россия Федерацияса Каналан Сöвет Президиумлöн заседание помасигöн, мый вöлi Иркутскын.

Республикаса Юралысь сiдзжö вöзйис пыртны тайö нормаяссö удж сетысьяс да уджалан котыръяс костын коллективнöй сёрнитчöмъясö.

«Наркоманиялы паныд удж верман нуöдны сöмын власьтлысь, вына блоклысь, öтйöза институтъяслысь да удж сетысьяслысь вынъяссö öтувтöмöн. Та дырйи правояс дзескöдöм йылысь сёрнитны абу лöсьыд. Кымын водзджык лоö тöдмалöма наркотикъяс примитысьяс йылысь, сымын кокниджык лоö тышкасьны тайö рöкыскöд», – содтiс Вячеслав Гайзер.

\*\*\* 2007 вося кöч тöлыссянь Коми Республикаын тестируйтöны тыр арлыдтöмъясöс сы могысь, медым водзджык тöдмавны психоактивнöй вещество примитысьясöс. 15 арöсысь гырысьджык школьникъясöс обследуйтöны налöн кöсйöм серти, томуловлы кö 15 арöсыс абу на, бать-мамлöн либö оланпас серти найöс петкöдлысьяслöн лэдзöм серти.